“ไทยฟู้ดส์” เผยโรดโชว์ตอบรับดี มั่นใจเทิร์นอะราวด์ปี 59 หลังรุกตลาดตปท.
“ไทยฟู้ดส์” หรือ TFG ผู้ดำเนินธุรกิจเกษตรครบวงจร ตั้งแต่ขั้นตอนการผลิตไปจนถึงการจัดจำหน่าย โดยแบ่งสายผลิตภัณฑ์เป็น ธุรกิจสัตว์ปีก ธุรกิจสุกร ธุรกิจอาหารสัตว์ เผยโรดโชว์สถาบัน-รายย่อยตอบรับดี มั่นใจเทิร์นอะราวนด์ปี 59 หลังรุกตลาดตปท.
10 ส.ค. 2558

นายคมกฤต มีคำสัตย์ ผู้อำนวยการฝ่ายอาวุโส บล.เคที ซีมิโก้ ในฐานะที่ปรึกษาทางการเงิน บริษัท ไทยฟู้ดส์ กรุ๊ป จำกัด (มหาชน) หรือ TFG  เปิดเผยว่า หลังจากที่ บล.เคที ซีมิโก้ ได้ทำการนำเสนอข้อมูลแก่นักลงทุนสถาบันในช่วงที่ผ่านมา พบว่า นักลงทุนให้ความสนใจหุ้น IPO จำนวน 1.4 พันล้านหุ้น ของ บมจ.ไทยฟู้ดส์ กรุ๊ป (TFG) เป็นจำนวนมาก เนื่องจากมีความเชื่อมั่นต่อทิศทางการดำเนินงานและศักยภาพการเติบโตในอนาคตของ TFG ที่มีแนวโน้มผลประกอบการจะกลับมาเทิร์นอะราวนด์ในปี 2559 หลังจากที่บริษัทฯ รุกขยายตลาดต่างประเทศเพื่อส่งออกเนื้อไก่สดไปยังกลุ่มประเทศในสหภาพยุโรปหรืออียูและประเทศญี่ปุ่นและจะขยายไปสู่ผลิตภัณฑ์ในรูปแบบอื่นๆ เพิ่มเติมในอนาคต
ขณะเดียวกัน บริษัทฯ มีแผนขยายธุรกิจสู่กลุ่มอุตสาหกรรมผลิตอาหารแปรรูปเพื่อสร้างมูลค่าเพิ่ม โดยจะนำวัตถุดิบไปสร้างมูลค่าเพิ่มโดยแปรรูปเป็นผลิตภัณฑ์พร้อมรับประทาน (Ready to eat) ซึ่งได้เริ่มจากผลิตภัณฑ์ไส้กรอกไก่ภายใต้แบรนด์ ‘ไทยอร่อย’ ตั้งแต่ช่วงต้นปีที่ผ่านมา ทั้งนี้ จากทิศทางการดำเนินธุรกิจดังกล่าว ทำให้นักลงทุนเชื่อมั่นต่อหุ้น IPO ของ TFG
บล.เคที ซีมิโก้ และ TFG ได้นำเสนอข้อมูลบริษัทฯ และทิศทางการดำเนินงานต่อจากนี้แก่นักลงทุน ซึ่งพบว่า นักลงทุนรายย่อยให้ความสนใจหุ้น IPO เช่นเดียวกัน โดยนักลงทุนรายย่อยให้ความสนใจสอบถามถึงทิศทางการดำเนินธุรกิจและพร้อมเข้าลงทุนเพื่อถือหุ้นในระยะยาว เนื่องจากเชื่อมั่นว่า TFG จะเป็นหุ้น Growth Stock ที่เติบโตแข็งแกร่งในอนาคตและสร้างผลตอบแทนที่ดีจากการลงทุนได้อย่างคุ้มค่า
 